Pidemak to fodawan faco ni Wufong

Pidemak to fodawan faco ni Wufong (吳鳳銅像事件) 
Pidemak to fodawan faco ni Wufong sanay o naitiniay i 1988 miheca 12 folad 31 romi’ad, mapatirengay ka’ayaw no cilamalay no Ciayi a fodawan faco ni Wufong, mapolin no URM (Urban-Rural Mission) onto no yicumin a demakan.

Wufong, pirocok to sowal o nano “pacayatay” no Mancin i kasaniyaro’ no Cayi itiya, o sasowalen o mihongyakoay tamdaw, kasasowalan to sakicitodongay. Pikowan no Dipong to Taywan itiya to sapi “palatamdaw a satao’” i, nonini ci Wufong tamdaw a nidemakan palakawasen nanay, mala o mipalasawaday to tatiih no Cozoku a militangalay saka mikinafalahay to tireng a tadamaanay tamdaw hanto.   

Padoedo o papotalay Congko komintang ko mikowanay to Taywan itiya i, o sapilaheciaw to “palatamdaw (keihatsu)” to yincumin pisafaloco’, oya nisakawasan a demak ni Wufong, pacomoden i tilid no kaemangay, oya kamaro’an no Cozoku finawlan a ngangan palaWufongsiangen. Oya kasakapot no sangasaw i Ciayi patireng to odawan faco ni Wufong, mapatireng i ka’ayaw syataw no Ciayi, kalo pica’engawan no tamdaw o “kahorak mingodo” yo sanay.

O sakadademak no micalapay mikowan ato pisakakinih to ponka ko ni Wufong a pisakawas, palemangahen no mikowanay o mikinafalahay to tireng sanay palakawas ci Wufongan koya fodawan faco, o sapioning to kacingangan no yincumin, milokes ato miepecay to yincumin ato ponka konini a kacipinang a silosi; saka o makataray, mifolaway, komaenay to remes ko finacadan no yincumin sanay.

I 1980 miheca macakat to ko harateng no yincumin to sakacinikapolongan a Taywan, matapi’elalay, nanoya micowat to ko onto no yincumin. Mi’oningay to yincumin a nisakawasan ci Wufongan a likisi kahinapecen to no hakasi ato yincuminco salongoc a yofayof, onini sakawasan Wufong malopakayraan a miliyang no yincumin.

I 1988 miheca 12 folad, o patodongan nonini a paratohay onto (Urban-Rural Mission, URM) o “Pikihar to maepecay safaay finacadan ato lawacay tamdaw a ma’oripay, o olah ato caayay ko nifolawan pidemak, nai finawlanay sarikec, milaheciay to saka mo’ecel ato nipitelek no niyah a syakay”, itini i Kopi kiwkay a Sinhua no Taynan minanam saka 9 lekad a konling, mikihatiyaay minanam saheto o dingtosi no yincumin ato mitiliday no Yusan sinkakoing.

Pasifanaay singsi ira ci Zheng Guozhong aci Lin Zongzheng i “pilaheci to demak no syakay” a kasasowalen, ira ko picecayay a mitiliday to sinkakoing ci Pasuya Tiakiana painiay to itiraay ka’ayaway no cilamalay siataw no Ciayi a fodawan faco ni Wufong, pipeleng to nisakawasan a Wufong sarocoday a pidemak, malokaainian no pinanam.

Toya dafak i 12 folad 31 romi’ad romi’ad, o nikeridan ni Lin Zongzheng foksi a minanamay no URM, tayra i ka’ayaway no cilamalay siataw no Ciayi a fodawan faco ni Wufong. O nipidemak nai ci Lin Zongzheng foksi ko misa’osiay to kapolongan nitelek no yincumin a “Pidemak to fodawan faco ni Wufong” demak no pihapiw. Sa’ayaway a pidemak i tanetek k katomirengan noya fodawan ’efa, caay kafilo tarohen koya fodawan. Itiya to i saka tosa ko pitaroh a demak, oya Bunun a tamdaw ci Kavas Takistaulan aci Danav Pakikeli mikalic nai koror ni ’Amis a tamdaw ci Masao Nikar, macakat i katomirengan noya fodawan ni Wufong a mirotarotay, oya roma a kapot o Cozoku tamdaw ci Pasuya Tiakiana, Bunun tamdaw ci Tiang Qulmutan, Paiwan tamdaw ci Ripun, Ngedrel, Chen Xiongshu aci DremdremanTjausunug, Tayal tamdaw ci Tuau Yugehai, Laysa Akyo aci Yukuy Watan, ato ci Lin Zongzheng, Huang Zhaokai, Dai Zhenyao, Liu Fengsong, Zhan Yihua, Chen Wenzhi, Zeng Junren, Pan Jianer, Huang Lingna, 30 tamdaw ko padamaat itiya. malaheci na Kavas Takistaulan aci Danav Pakikeli ko pirotarot to wa’ay no ’efa a fodawan, sefat hananayto to waya i tangal no ’efa, oya parakatay to paliding midamaay a matayalay no mincintan ci Zeng Junren ko mitarohay itiya, nanoya laheci sanayto mapolin koya fodawan.     

Ikor nonini a demak, ci Lin Zongzheng ato papinapina mikihatiyaay tonini a demak mapakokso, nika ikor to malasawaday ko kacirarawan.

Minanamay no URM, saki demak toni a fodawan faco ni Wufong o katatahican no yincumin ato Payrang a pidemak, saki kalekatepan saki sinkako pitooran a demak. iraay ko “malekapotay harateng” itira tonini ka’ayaw siataw no cilamalay, pacelak pahapinang to misamangahan no micalapay mikowan to sapipakadit to yincumin a kawasan a demak, kao mo’ecelay ko sapiliyang to mitekeday sakowan pakayni i pidemak ato kiwiko ko piepec ato pisamsam to yincumin a so’elinay demak.

O pidemak to fodawan faco ni Wufong o pahapinangay to so’elinay, midemakay to mo’ecelay, kasasingodo no finacadan, patireng to kalali’ay no demak.

Pakayni i demak no fodawan faco ni Wufong ko pihapiw no finawlan no Tayan, o nika eca nangra i caayay ko mo’ecelay ko demak no citodongay mirayray to likisi koni. ikor to pidemak toni a fodawan faco ni Wufong a komintang sifo saka, o paci’cian ko pipaca’of to nilahaan no yincumin, saka tosa miheca oya Koli pinyikowan palasawadan to nai sapikiwiko koya kimad ni Wufong, oya salaloma’an citodongay (Nicenpo) nao “Wufongsiang” falican pala “Alisansiang” sanay to. O ninianan ko nihaydaan no citodongay mikowan itiya to pasimo’ecelay harateng ko pasayraan.

Patireng to mangahay likisi ato palakawasan a Wufong mapolin ato mapeleng to, matiya o kapacek ni Yis Kristo i ciwcika, mapeleng ko kalalaedan no yincumin ato Payrang, kasasi’ada a padal. Mapalasawad ko fodawan ni Wufong saka pasayra i malacecayay ko yincumin ato Payrang, matiya kalekapot no malikakaay a aro’.

Pakayni pidemak no URM, mihapiw ko ciwlo kiwkay, o mamidoedo ko kiwkay to pipasifana’ ni Yis to ratoh no Kawas, mihayda to ma’epecay a ilawacay tamdaw, mapaoningay ngangan a yincumin, macefisay salongoc lakapot no finawlan, malakapot a romakat.

O sasowalen to pilaheciaw no Taywan Kristo iwlo kiwkay to “kiwkay…. o palali’ayay a matahidang, … mihayda to polong no finawlan, pakayni piolah ato kafades, malakacipinangan no pafaloco’an” a demak no wacay a mitoor o sanay a “Pidemak to fodawan faco ni Wufong”.

Mitiliday ci Chen Nanzhou

Mifalicay ci Masao Nikar